DUBAI | BILTONG & POT- ROAST
SEWE DAE IN DIE WOESTYN (DEEL 5)
October 19, 2015 by Biltong & Pot-roast
Ons staan in die woonstelgebou se voorportaal vir die bussie na die middestad en wag. Daar is verskillende bussies vir die personeel – een wat middestad toe gaan, een wat hoofkantoor toe gaan en een wat lughawe toe gaan. Saam met ons wag ‘n jong meisie vir die bussie wat lughawe toe gaan, netjies opgedollie en ingekleur met haar tas en leerhandsak. Ons raak aan’t geselse. Sy sê sy kom van Australië af en haar naam is Leonie van Heerden en ja, sy is in Suid-Afrika gebore, maar was ‘n baba toe hulle daar weg is. Dít is die rede hoekom sy nie Afrikaans kan praat nie en haar van so snaaks uitspreek.
Die bussie laai ons voor ‘n supermark af waar ons gou inhop om padkos vir die dag te kry. En daar koop ek toe nou nie wat ek verwag het om te koop nie. ‘n Pakkie heerlike biltong! Op die rakke let ek braaipap op, en Ouma-beskuit, Pro Nutro, Ceres vrugtesap en klomp ander Suid-Afrikaanse produkte. Ons loop selfs ‘n Afrikaanse gesin tussen die rakke raak. Hulle vertel vir ons dat daar ‘n groot (Suid-)Afrikaanse gemeenskap in Dubai en omgewing is.
Met ‘n pakkie biltong in die hand sien ek vir enige dag kans. Ons deel die dag in twee – een halfte vir ‘n trippie op ‘n oop toerbus en die tweede helfte vir ‘n bootvaart.
Die oop toerbus is gelukkig toe nie so oop nie. Die boonste dek is halfpad sonder dak, maar ons gaan kry sitplek in die onderdak voorste gedeelte wat lugverkoel is – elkeen met ‘n komplimentêre bottel koue water in die hand.
Die palm-eiland is toe ook, soos alles, heelwat groter as wat ek gedink het. Die sesbaan-snelweg loop al op die stam van die palm langs met imposante geboue weerskante. As ‘n verwelkominggeskenk ontvang huiskopers op die Palm ‘n splinternuwe motor in die garage – ‘n Mini Cooper, of ‘n BMW of nog duurder tot ‘n Lamborghini (afhangend van hoe duur die huis is). Elke blaar van die palm is ‘n mini-woonbuurt. Die Hollanders het die Dubaiers kom wys hoe om ‘n stad in die see met miljoene ton sand en klip te bou. Die bus neem ons deur ‘n tonnel onderdeur die see om by die buitenste rant van die Palm te kom. Ons stop by nog eens ‘n verstommende stuk argitektoniese en ingenieursvernuf – die Atlantis Hotel en oord.
Terug op die vasteland, sluit ons die dag af met ‘n Dhow-vaart op die Dubai Creek. ‘n Dhow is tradisioneel ‘n seilboot wat vrag vervoer. Mettertyd is die seile egter met enjins vervang en die toerismemark het nuwe moontlikhede gebring. Vandag is daar ‘n verskeidenheid dhows, kunstig versier, wat toeriste waterlangs op ‘n besigtigingstoer neem. Saans word smaaklike etes bedien met musiek en buikdansers om tot die betowerende atmosfeer by te dra.
Ons laaste aand in Dhubai seil ten einde.
Die Palm: Op pad na die tonnel en Atlantis (in die verte)
‘n Paar van die klippe waarop die Palm gebou is
Lugfoto van die Palm met Atlantis in die voorgrond (nie my eie foto nie),
Posted in Monochroom Reenboog.	Tagged Afrikaans, Afrikaanse boeke, André Fourie, DUBAI, reis, Travel
SEWE DAE IN DIE WOESTYN (DEEL 4)
October 13, 2015 by Biltong & Pot-roast
Ná die vorige dag se prag en praal, besluit ons om te sien hoe die ouer Dubai lyk.
Ons eerste stop is egter nog in nuwe Dubai, by die Emirates Mall – kleiner as die Dubai Mall, maar staan nie ‘n tree terug wanneer dit by vertoon en verrassings kom nie. Weelde en glans, van die parkeerterrein tot die toilette. Normaalweg voel ek ongemaklik in so ‘n omgewing – dit is net nie ek nie, ek pas nie lekker nie. Ek sit lekkerder langs ‘n vuurtjie met ‘n klompie vriende iets en drink. Maar, vreemd genoeg, ek voel nie ongemaklik nie. Ek verstom my aan alles met dieselfde verwondering as die dag in Buckingham Paleis of die keer in Louis XIV se Versailles. Dis mooi en alles, maar ek kyk maar so van ‘n afstand af. Dalk omdat ek ook maar weet wat in my bankrekening is. Ek let ‘n klompie baie duur voertuie in die reuseparkeerterrein op, voertuie met klein registrasienommers – ‘n statussimbool. Hoe kleiner jou nommer is, hoe meer kan jy spog. Ek sien ‘n Bentley met ‘n 87. Klein genoeg, maar hy het nog ‘n paar trappies om te klim om naby die sjeik se nommer 1 te kom.
Teen hierdie tyd het my verstomming nou al begin aanvaar dat alles hier groter en beter is – dat selfs die Amerikaners hier kan kom kyk en leer. Maar ek het werklikwaar nie ‘n ski-oord verwag nie. Op een van die verdiepings van die sentrum is daar ‘n ski-baan, kompleet met hysstoele waarmee skiërs boontoe geneem word om teen die helling af te ski. Die termometer wys dit is -1 graad daarbinne en almal is aangetrek asof hulle by St Anton in Oostenryk is. Die kinders bou sneeumanne en doen plankry teen ‘n kronkelheuwel af terwyl die waaghalsiges meer uitdagende aktiwiteite aandurf. Ander sit en eet by tafeltjies van restourante so reg uit die Alpe – kompleet met ‘n kaggelvuur.
Die drywerlose trein neem ons na die ouer deel. Ons mikpunt is die souks (tradisionele mark), meer spesifiek die spesery-souk en die goud-souk (laasgenoemde beslis nie omdat ek iets daar wil of kan koop nie). Die atmosfeer is dadelik anders. Weg is al die moderne glans. Die markte is ‘n bedrywige energieke mengelmoes van nasionaliteite wat koop of verkoop en ons het ons hande vol om die ywerige handelaars te oortuig dat ons “net rondkyk”. Uiteindelik is ons daar weg met ‘n kasmier-serp en ‘n kameeltjie (darem net ‘n ornament!).
Laatmiddag kry ons die abra (watertaxi) wat al vir eeue mense oor die Dubai Creek neem. Aan die oorkant dwaal ons deur ou strate en verkyk ons aan ‘n kultuur wat so verskil van ons s’n. Ons sluit ons dag af met ‘n smulete in ‘n Arabiese restourant – ‘n ete wat goed met ‘n wit wyntjie sou afgaan. Maar nouja, enige alkoholiese verversings is nie op die spyskaarte nie.
Die volgende oggend is ons weer Dubai Mall toe om die enorme akwarium en onderwater dieretuin te besoek. Die video wys net ‘n klein stukkie in die tonnel op pad na die akwarium.
‘n Gedeelte van die ski-oord
Straattoneel in ou Dubai
Met die abra oor die Dubai Creek
Binnekant die souk
Waar woorde teen die muur van die onderwater dieretuin
Posted in Monochroom Reenboog.	Tagged abra, Afrikaans, André Fourie, DUBAI, EMIRATES, souk
SEWE DAE IN DIE WOESTYN
September 29, 2015 by Biltong & Pot-roast
Verlede maand val ‘n gelukkie my mos te beurt. Melissa is lugwaardin in Dubai en sy sê sy verlang na haar pa en ma. Ons moet kom kuier. Nou moet ek uit die staanspoor sê dat ek baie ander plekke op aarde eerder sou wou besoek as ‘n land in die Midde-Ooste. Pa-se-enigste-dogter is egter die groot trekpleister en dan wou ek nog altyd daai hoë gebou waarvan ek die naam nooit kon onthou nie, gesien het.
Met die daalslag sien ek net wit sand by die vliegtuig se klein venstertjie uit – so ver as wat die oog kan sien. Die lug is ‘n dynserige beige.
Vir so ‘n yslike vliegtuig land die grote Airbus nogal heel grasieus in Abu Dhabi. In die aankomsaal is ek effens ongemaklik, dalk gespanne, want ek het nou al baie dinge gehoor en gelees van goed wat jy in hiérdie lande moet of maar liewers nie moet doen nie. Ek kyk die manne met hulle lang wit rokke agterdogtig aan. Christine haak by my in, maar ek woel my vinnig los – nie seker of dit een van die goed is wat taboe is nie. By doeanebeheer vra die jong Arabier sy vrae en sit sy tjap in ons paspoort.
Hoe dit werk, sal ek nooit weet nie, maar die bagasie wat éérste op die carroussel verbykom, se eienaars daag altyd laaste op. So ‘n rooi tas met ‘n blou strik is al heel dronk gedraai toe óns tasse verbykom.
Uiteindelik kry ek en vroulief ons sit tussen ‘n magdom nasionaliteite in ‘n lugversorgde bus na Dubai. Ons bagasie is vooruit in ‘n kleiner bus en met tipiese Suid-Afrikaanse bekommernis wonder ek of ons ooit weer ons bagasie gaan sien. Buite is dit 43 grade met geen boom in sig nie. Die bus beur tussen stofwolke voort en halfpad Dubai toe kry elke passasier ‘n bottel koue water. Ek sit aan die skadukant van die bus en waag dit om die gordyntjie oop te skuif. Die hittegolwe kom soos branders aangerol. Buite skuif platdakhuise in netjiese rye en imposante moskees verby ons.
Moskee op pad Dubai toe
Die pad is in ‘n uitstekende toestand.
‘n Uur of so later is ons in Dubai se buitewyke.
ONS RY DUBAI BINNE
Nou, om die een of ander rede het ek Dubai voorgestel as ‘n groterige oase, ‘n plek so groot soos, sê nou maar, Brandfort met so ‘n klompie hoë geboue en die mensgemaakte Palm-eilande waarop jy half versigtig ‘n ent die see in kan loop.
EN TOE WAS DAAR STOF…
En dan dáárdie gebou wat soos ‘n kers op ‘n verjaarsdagkoek bo alles uittroon.
O ja, en ook daardie nou al ikoniese skipgebou waar Roger Federer en André Agassi meer as 200 meter hoog op die helipad ‘n potjie tennis gespeel het. Verder net woestyn.
Mense, was ek verkeerd!
Posted in Afrikaans.	Tagged Afrikaans, André Fourie, DUBAI, EMIRATES, MONOCHROOM REENBOOG, WOESTYN